Az 5. cikk a „szokásos lakóhely” fogalmáról és annak tagállami végrehajtásáról szóló megvalósíthatósági tanulmányok (8.cikk) főbb eredményeiről számol be.

A 4. cikk az alkalmazott adatgyűjtési és becslési módszereket ismerteti, beleértve azokat is, amelyeket a teljes népesség becslésére használnak (a rendelet 4. cikke).

A tagállamok korábban évek óta önként nyújtottak be ilyen adatokat, azonban – mivel ezek különféle demográfiai fogalommeghatározásokon, fogalmakon és módszereken alapultak – fennállt a heterogenitás, összehasonlíthatatlanság, a következetlenség és az időszerűtlenség kockázata. A közös keret célja az volt, hogy kielégítse a magas színvonalú éves demográfiai statisztikák nemzeti és regionális szintű rendelkezésre állása iránti igényt, amit alapvető fontosságúnak tekintenek a szakpolitikák széles körének kidolgozása és értékelése szempontjából, különösen a társadalmi és gazdasági kérdések tekintetében. Ez különösen fontos, mivel a népességre és a népmozgalmi eseményekre vonatkozó statisztikai adatokat a szakpolitikai mutatók széles skálájában közös nevezőként alkalmazzák.

A rendelet végrehajtásának elősegítése érdekében a Bizottság (Eurostat) szorosan együttműködik a vonatkozó adatok előállításában és szolgáltatásában részt vevő nemzeti hatóságokkal. Ez már évek óta így történik, már akkor is így volt, amikor önként szolgáltattak adatokat. A statisztikai adatokat a nemzeti statisztikai hivatalok szolgáltatják az Eurostat számára.

Az 1260/2013/EU rendelet 3. cikkének (4) bekezdése alapján a Bizottság elfogadta a 205/2014/EU végrehajtási rendeletet annak érdekében, hogy gyakorlati szabályokat állapítson meg az adatok bontása, a határidők és az adatok felülvizsgálata tekintetében. Ennek eredményeként a tagállamok a fentiek mellett a következő adatokat is benyújtják az Eurostatnak:

·a teljes népességre, az élveszületések teljes számára és a halálozások teljes számára vonatkozó, nemzeti szintű ideiglenes éves adatok (az egyes referenciaév végétől számított hat hónapon belül); valamint

·a referenciaév legalább első hat hónapja tekintetében az élveszületések teljes számára és a halálozások teljes számára vonatkozó ideiglenes havi adatok (az adott év november 30-ig).

A rendelet alapján benyújtott adatok mellett a tagállamok önkéntes alapon is továbbítanak bizonyos számú táblázatot, pl. a halálozásokra vonatkozó információkat életkor, nem és iskolai végzettség szerinti bontásban, amit az iskolai végzettség szerinti várható élettartam kiszámítására használnak.

A rendelet (a kiterjed metaadatokra vonatkozó) szigorú ellenőrzés révén biztosítja a „szokásos lakóhely” fogalmának és meghatározásának betartását annak érdekében, hogy a minősített többségi szavazás céljából előállított népességi adatok (4. cikk) összehasonlíthatóak legyenek a tagállamok között.

3.A továbbított adatok minősége

Ebben a szakaszban az európai statisztika gyakorlati kódexébe és az európai statisztikákról szóló 223/2009/EK rendelet 12. cikkébe foglalt elveknek megfelelő egységes minőségi kritériumok alapján értékeljük a rendelet végrehajtását.

Az 1260/2013/EU rendelet a népességre és a népmozgalmi eseményekre vonatkozó harmonizált statisztikák gyűjtését, összeállítását, feldolgozását és továbbítását írja elő a tagállamok számára. A tagállamoknak olyan konkrét minőségi kritériumok alkalmazásával kell biztosítaniuk az adatok minőségét, mint a pontosság és a valódiság (lásd alább), és be kell számolniuk ezekről az Eurostatnak. Az Eurostat felülvizsgálja a tagállamok minőségre vonatkozó metaadatait és értékeléseit, és megfelelő metaadatokkal kísért, többdimenziós táblázatok vagy elemzések formájában közzéteszi a honlapján a statisztikákat.

A rendelet hatálybalépése előtt a tagállamok önkéntes alapon már rendelkezésre bocsátották a legtöbb szükséges adatot. Az új jogalap keretében azonban jelentős javulás következett be az adatok rendelkezésre állása és teljeskörűsége tekintetében. Az adatminőség általános javulása nyomán az adatok valódisága, koherenciája és összehasonlíthatósága is javult. A tagállamok tökéletesítették a mögöttes adatforrásokat és az adatok elkészítéséhez használt módszereket és statisztikai eszközöket, ami jobb lefedettséget és pontosabb adattovábbításokat eredményezett. Ez lehetővé tette a Bizottság számára az adatok terjesztéséhez szükséges idő lerövidítését, megkönnyítve a kellő időben történő adatszolgáltatásokat és tovább javítva a felhasználóknak az adatokhoz – pl. a tökéletesített metaadatokhoz és a harmonizált adatokhoz (lásd az alábbi 3.4. szakaszt) – való hozzáférési lehetőségét.

Ezen túlmenően az adatok gyűjtését összevonták a migrációra és a nemzetközi védelemre vonatkozó közösségi statisztikákról szóló 862/2007/EK rendelet 3. cikke szerint előírt adatokéval annak érdekében, hogy összhangot teremtsenek a népesség különböző bontásai és lehetőség szerint a népesség, a népmozgalmi események és a migrációs áramlások demográfiai mérlegei között. A tagállamok által benyújtandó metaadatokat szintén összevonták.

3.1. Relevancia

A Bizottság demográfiai statisztikákat használ a rendszeres jelentések, szakpolitikai javaslatok, az uniós jogszabályok által előírt végrehajtási jelentések és a szakpolitikai elemzések előkészítése során. Például a gazdasági, társadalmi és területi kohézióról szóló bizottsági jelentések, valamint az uniós foglalkoztatásról és társadalmi helyzetről szóló negyedéves áttekintések „demográfiai trendekkel kapcsolatos speciális kiegészítő mellékletei” a népességre és a népmozgalmi eseményekre vonatkozó regionális és nemzeti információkat használnak fel. A rendelet alapján továbbított adatok közvetlen alkalmazása az Eurostat hároméves demográfiai népesedési előrejelzésének területén valósul meg, amely azt mutatja be, hogy miként változhat a népesség mérete és szerkezete, ha továbbra is érvényesek a termékenységre, a halandóságra és a migrációra vonatkozó egyes feltételezések. Ezeket az előrejelzéseket az idősödésről szóló jelentésben is felhasználják, hogy felmérjék a népesség elöregedésének hosszú távú gazdasági és költségvetési hatásait.

Emellett a statisztikák kulcsfontosságú hozzájárulást nyújtanak az uniós döntéshozatali folyamathoz, mivel a népesség határozza meg a tagállamok súlyát a Tanácsban minősített többségi szavazáskor.

A nemzeti közigazgatási szervek, a nemzetközi szervezetek, a tudományos kutatócsoportok és civil társadalmi csoportok, amelyek számos társadalmi és gazdaságpolitikai területre kiterjedő témák széles körén, valamint ezekre vonatkozó programok tervezésén, ellenőrzésén és értékelésén dolgoznak, rendszeresen felhasználják a rendelet alapján készített statisztikákat, például az alábbi célokra:

·a lakosság elöregedésének, illetve ennek a fenntarthatósággal és jóléttel kapcsolatos következményeinek az elemzése;

·a termékenység értékelése a családpolitikák megalapozása keretében; valamint

·az egy főre jutó statisztikák kiszámítása.

Az Eurostat által terjesztett összes statisztika közül a népességre vonatkozók váltják ki a legnagyobb érdeklődést. Az Eurostat weboldalának „Population” (Népesség) elnevezésű szakasza mutatja be a rendelkezésre álló statisztikai adatokat, az érintett uniós jogszabályokat (különösen a 1260/2013/EU rendeletet) és az adatgyűjtési módszereket. 2016 közepe óta ez a tematikus szakasz foglalja el az első helyet a felhasználói konzultáció tekintetében; évente mintegy félmillió alkalommal töltik le az oldalt.

A 2015 és 2017 közötti időszakban folyamatosan a legnépszerűbb társadalomstatisztikai táblázatok (a megtekintések 11–18 %-a évente) és a három leggyakrabban megtekintett Eurostat táblázat közé tartoztak a nemzeti szintű éves népességi adatok. A felhasználók körében növekszik az érdeklődés a népességváltozással kapcsolatos adatok iránt. 2015 és 2017 között 66 %-kal emelkedett a „Demographic balances and crude rates at national level” (Demográfiai mérlegek és nemzeti szintű nyers arányszámok”) elnevezésű oldal látogatottsága, így megszilárdította pozícióját az Eurostat egyik legnépszerűbb adatkészleteként.